Posti- ja logistiikka-alan unioni peräänkuuluttaa valtion puuttumista Postin johdon toimiin.

Posti irtisanoo Suomesta ja tarjoaa mahdollisuutta siirtyä töihin Tallinnaan.­

Postin yt-neuvottelut päättyivät torstaina. Lopulliseksi vähennystarpeeksi muodostui enintään 59 henkilöä.

Yt-neuvotteluiden lopputuloksena Tallinnaan syntyy Postin mukaan 14 uutta työtehtävää. Suomessa irtisanotuille työntekijöille tarjotaan nyt mahdollisuutta siirtyä töihin Suomenlahden tuolle puolen.

Posti- ja logistiikka-alan unioni PAU:n mukaan Helsingissä, Tampereella ja Jyväskylässä toimivasta palvelukeskuksesta irtisanotaan 23 henkilöä.

Palvelukeskuksella on toimintaa myös Virossa, jonne nyt siirretään hallinnollisia tehtäviä.

– Tarjoamme tuetun mahdollisuuden siirtyä työskentelemään Tallinnaan, jos se henkilöstömme elämäntilanteeseen sopii, muotoilee Postin talous- ja rahoitusjohtaja Tom Jansson yhtiön tiedotteessa.

PAU:n mukaan Posti tarjoaa työntekijöille mahdollisuutta siirtyä jatkamaan työtä irtisanomisajan jälkeen Tallinnaan paikallisen palkkatason mukaisilla palkoilla. Unioni on päätöksestä täysin äimänä.

– Onko tämä suomalaisten työntekijöiden tulevaisuus? Meidät lähetetään Suomen rajojen ulkopuolelle tekemään työtä ties millä työsuhteen ehdoilla, kunhan yritykset saavat kustannuksiaan laskemaan, valtakunnallinen pääluottamusmies Mirja Sandberg sanoo yhdistyksen tiedotteessa.

Pääluottamusmies Mirja Sandberg pitää Postin toimia moraalittomina. ”Meidät lähetetään Suomen rajojen ulkopuolelle tekemään työtä ties millä työsuhteen ehdoilla, kunhan yritykset saavat kustannuksiaan laskemaan”, hän toteaa.­

Työpaikkojen siirtymisestä Tallinnaan oli huhuja jo vuonna 2017, kun Postilla oli viimeksi käynnissä yt-neuvottelut. Asiaa puitiin aina eduskunnassa asti, kun kansanedustaja Satu Taavitsainen (sd) jätti asiasta kirjallisen kysymyksen. Tuolloin puhuttiin jopa 314 työpaikan siirtymisestä Viroon vuoteen 2020 mennessä. Posti kiisti, että työtehtäviä oltaisiin siirtämässä Tallinnaan.

2017 Posti on vakuuttanut että työpaikkoja ei olla siirtämässä Tallinnaan. Mikä on muuttunut, talous- ja rahoitusjohtaja Tom Jansson?

– Nämä ovat tämän hetken suunnitelmat ja näillä pyritään vastaamaan niihin säästötavoitteisiin, mitä me asiakkaiden tarpeiden muutoksen johdosta joudutaan tekemään. Tämä on tämän hetken suunnitelma ja päätös sen suhteen.

Tallinnaan siirtoa tarjotaan erityisesti näille Palvelukeskuksesta irtisanotuille?

– Kyllä, juuri näin. Jos se sinne haluaa siirtyä, niin me tuemme sitä kaikin tavoin.

Tallinnassa on sitten tietenkin Viron palkkataso?

– On tietenkin.

Paljonko Tallinnassa on Postissa työntekijöitä tämän jälkeen?

– Koko Tallinnaa en pysty sanomaan, mutta Palvelukeskuksen piirissä on noin 70 henkilöä.

PAU vaatii nyt toimia Suomen valtiolta, joka omistaa suoraan 50,1 prosenttia Postin osakekannasta.

Valtioneuvoston finanssineuvos Petri Viherävuori totesi maaliskuun alussa Taloussanomissa, että ”omistaja ei voi eikä halua sotkeutua yt-prosessiin, mutta voi neuvottelujen päättymisen jälkeen tarvittaessa palata asiaan.”

– Omistaja voi halutessaan puuttua Postin toimiin ja nyt olisi korkea aika, Sandberg vaatii.

Juttua muokattu 21.3.2019 kello 13.54. Lisätty Janssonilta lisää kommentteja